Frumusețe, grație, mister — această superbă galaxie spiralată le are pe toate.
Portretizată de către Hubble Space Telescope al NASA/ESA,
galaxia NGC 3344 ni se prezintă frontal,
înzestrându-i pe astronomi cu șansa de a-i studia structura complexă și elegantă.
Folosind abilitatea telescopului Hubble de a observa galaxia pe o gamă largă de lungimi de undă,
ni se dezvăluie structuri care în mod normal ar rămâne invizibile.
Galaxiile spiralate sunt unele dintre cele mai spectaculoase obiecte astronomice pe care le putem vedea,
și fiecare se înfățișează dintr-un alt unghi, alcătuind forme surprinzător de diferite pe cer.
Unele pot fi văzute din lateral, dând astronomilor o reprezentare excelentă a structurii verticale a galaxiei.
Altele sunt văzute oblic, sugerând dimensiunea și structura brațelor lor spiralate.
În mod frapant, multe se văd frontal, arătându-și în toată splendoarea brațele și nucleul strălucitor.
La aproximativ 20 milioane de ani-lumină depărtare, galaxia NGC 3344 este orientată direct spre Terra,
oferindu-ne o priveliște uluitoare asupra vârtejului brațelor sale
Cu toate instrumentele minunate de la bordul telescopului Hubble, putem vedea mai mult decât lumina vizibilă emisă de galaxie.
Instrumentele Hubble au observat această galaxie într-o varietate de lungimi de undă —
furnizând o imagine mai cuprinzătoare a structurii, compoziției și evoluției galaxiei NGC 3344
decât ar fi putut să vadă ochiul uman vreodată.
În brațele învolburate ale NGC 3344 se nasc noi stele.
Datorită tinereții lor și a temperaturii lor ridicate, aceste stele sclipesc într-un albastru viu.
Emit de asemenea lumină ultravioletă, pe care Hubble o captează și ne permite s-o observăm.
Norii de praf și gaz sunt distribuiți și prin brațele spiralate.
Aceștia se văd cel mai bine în partea roșie a spectrului,
folosind filtrele de bandă îngustă ale Hubble pentru a izola H-Alpha și NIII - azotul dublu-ionizat.
Norii, colorați cu roșu în această imagine, asigură un rezervor de materie din care noi stele se vor forma.
În centul galaxiei se află nucleul galactic, strălucind în lumină galben-portocalie.
Precum nucleul Căii Lactee, este compus în principal din stele mai vârstnice, mai reci, ce emit lumină roșie.
Hubble ne permite să admirăm frumusețea galaxiei NGC 3344 în lumină vizibilă,
dar de asemenea ne permite să studiem tăinuita compoziție internă a galaxiei —
prin lumina care ne înconjoară, fără ca ochii noștri să o poată percepe.
Adaptarea: ESO; traducerea: Mihail-Gabriel Bărbuță, Ruxandra Vâlcu